ইসলামপুরে পুলিশের জালে ১২ বাংলাদেশি অনুপ্রবেশকারী

মুর্শিদাবাদ: জেলা পুলিশের গোপন সূত্রের সংবাদে ইসলামপুর (Islampur) থানার একটি অভিযান থেকে মোট ১৩ জন গ্রেফতার করা হয়েছে। তাদের মধ্যে ১২ জন অবৈধ বাংলাদেশি নাগরিক (Bangladeshi Citizen) এবং ১ জন ভারতীয় আশ্রয়দাতা। অভিযানটি শুরু হয় হুরশি গ্রাম পঞ্চায়েতের চর গোপালপুর (Gopalpur) এলাকা থেকে।

পুলিশি জেরায় জানা যায়, স্থানীয় বাসিন্দা সাবির আলি তাঁর বাড়িতে ১২ জনকে আশ্রয় দিয়ে লুকিয়ে রেখেছিলেন। ধৃতদের কাছ থেকে কোনও পাসপোর্ট, ভিসা বা বৈধ পরিচয়পত্র পাওয়া যায়নি। পুলিশের প্রাথমিক তদন্তে ধারণা করা হচ্ছে, সীমান্তপারের নেটওয়ার্ক ব্যবহার করে এ অনুপ্রবেশ ঘটানো হয়েছে।

আরও পড়ুন: ৯৯% SIR কাজ সম্পূর্ণ করে দৃষ্টান্ত বাঁকুড়ার প্রতিবন্ধী বিএলওর

ইসলামপুর থানার পুলিশ সূত্রে আরও জানা গেছে, ধৃতদের বিরুদ্ধে দ্রুত আইনানুগরীয় ব্যবস্থা গ্রহণ করা হবে। ধৃতদের আজই আদালতে তোলা হবে। পরবর্তী জেরা ও তদন্তের জন্য পুলিশ প্রধান তিনজন মূল অভিযুক্তের বিরুদ্ধে ১০ দিনের পুলিশি হেফাজতের আবেদন করেছে যাতে চক্রের গভীরে পৌঁছে তদন্ত চালানো যায়।

জেলা পুলিশের বক্তব্য, সীমান্ত নিরাপত্তা ও দেশের সার্বভৌমত্ব রক্ষায় কোনো আপস হবে না—অবৈধ অনুপ্রবেশকারী ও আশ্রয়দাতাদের বিরুদ্ধে কঠোরভাবে আইন প্রয়োগ করা হবে। অভিযানটি স্থানীয় প্রশাসন ও পুলিশি নজরদারির সফলতা হিসেবে দেখা হচ্ছে এবং এটি সতর্ক বার্তা দেয়—দেশের সুরক্ষা বিঘ্নিত করবার যে কোনো চেষ্টার বিরুদ্ধে পুলিশ তৎপর ও কঠোর অবস্থান গ্রহণ করবে।